ভাষার দ্বিতীয় রেডিক্যাল দিকটি হলো এর দীর্ঘস্থায়িত্ব। অবকাঠামো সম্পৃক্ত সেটির অর্থনৈতিক কাঠামোর সঙ্গে। এই দিক থেকে তা একটি বিশেষ যুগের উৎপাদন, একটি বিশেষ অর্থনৈতিক কাঠামোর পরিপূরক। ওই অর্থনৈতিক কাঠামোটি যখন পাল্টে যায়, তখন অনিবার্যভাবেই অবকাঠামোও পাল্টায়। কিন্তু, স্ট্যালিন দেখেছেন, ভাষা, এসবের বিপরীতে, গড়ে ওঠে যুগ যুগ ধরে; দিনের পর দিন তা সমৃদ্ধ হয়, বিকশিত হয়। কাজেই কোনও ভাষার স্থায়িত্ব কোনও অবকাঠামোর চেয়েও অনেক বেশি। তিনি মন্তব্য করেন, সামাজিক জীবনে চূড়ান্ত এক নৈরাজ্য সংঘটনের মাধ্যমেই কেবল সম্ভব হতে পারে একটি ভাষাকে বিনাশ করা এবং ডন কুইকজোট ছাড়া আর কেউই নিজেকে এ ধরণের কাজে জড়াবে না।